Staten har netop afsat 20 millioner kroner til at etablere en ny fjernbusterminal ved Dybbølsbro i København. Det er kun halvt så meget som håbet, men alligevel virker det nu sikkert, at fjernbusterminalen bliver bygget.

- Det er en virkelig god nyhed, at staten nu går med i finansieringen, for nu får vi endelig den fjernbusterminal, vi så længe har sukket efter, lyder reaktionen fra Michael Nielsen, der er direktør i busselskabernes brancheforening Dansk Persontransport.

Det her er i sandhed en af få gode nyheder, der er for busbranchen i øjeblikket. Michael Nielsen, direktør i Dansk Persontransport

Københavns Kommune har allerede afsat 40 millioner kroner, og her havde håbet været, at staten ville finansiere resten af de 80 millioner kroner, Fjernbusterminalen forventes at koste. Nu lægger parterne på Christiansborg op til, at busselskaberne skal finansiere de sidste 20 millioner kroner, og det er de umiddelbart med på.

- Vi har hele tiden været indstillet på, at der nok kom en form for brugerbetaling for at bruge fjernbusterminalen, så vi er klar på at bidrage til både anlægsudgifter og driftsudgifter, siger Michael Nielsen.

Busterminalen placeres ved Dybbølsbro Station mellem baneterrænet og Carsten Niebuhrs Gade langs Ikeagrunden og Cabinn. Her vil den ligge stationsnært i forhold til S-tog og den kommende metro til Sydhavnen.

- Det skal selvfølgelig være på et niveau, som vi kan betale, men det går jeg også ud fra, at det vil det blive. Det her er i sandhed en af få gode nyheder, der er for busbranchen i øjeblikket, siger Michael Nielsen.

Også på Københavns Rådhus møder aftalen om statslig medfinansiering, der er lavet af Regeringen, Radikale Venstre, SF, Enhedslisten og Alternativet, i dag glæde.

- Jeg er utrolig glad for, at vi nu endelig kan få én central busterminal i København. Behovet for en terminal har været der længe, siger overborgmester Frank Jensen (S) i en pressemeddelelse.

Læs også Flertal indgår forlig om midler til kollektiv trafik: Få overblikket her

Kaotiske tilstande for fjernbusser i dag

Situationen for fjernbusser i København er alt andet end optimal, som den er i dag.

Busserne holder på Ingerslevgade ved DGI Byen, og de passagerer, der skal af og på, skal krydse cykelstien for at komme hen til busserne.

- Forholdene er under al kritik, og det er jo et rent held, at der ikke er nogen, der er blevet slået ihjel på den strækning, siger Michael Nielsen.

Forholdene er under al kritik, og det er jo et rent held, at der ikke er nogen der er blevet slået ihjel på den strækning Michael Nielsen, Dansk Persontransport

- Det er mildest talt kaotisk at være passager ved busholdepladserne ved DGI Byen, hvor trafikken og cykelstien gør det vanskeligt at komme sikkert til og fra busserne, siger overborgmester Frank Jensen.

Fordi der ofte er mange passagerer, der skal ombord på en bus på en gang, så bliver hele cykelstien ofte spærret i længere tid af køer ved busindgangene.

- Der er totalt kaos nede omkring busserne i dag, så de er virkelig brug for nogle nye og forbedrede forhold, siger Michael Nielsen.

Det er meningen, at den nye fjernbusterminal skal samle og betjene de ca. 1,4 millioner fjernbuspassagerer, der i dag stiger af og på fjernbusser ved Ingerslevsgade ved DGI Byen, ved Valby Station og i Bernstorffsgade.

Byggeriet skal i gang hurtigst muligt

Med dagens tilsagn fra staten og fra busselskaberne, så er det nu så godt som en realitet, at fjernbusterminalen bliver bygget. Nu håber parterne bare, at byggeriet snart kan gå i gang.

Nu skal byggeriet bare i gang så hurtigt som muligt, for vi har virkelig brug for ordnede forhold for den kollektive fjernbustrafik Michael Nielsen, Dansk Persontransport

- Det er bare med at få gang i betonkanonerne så hurtigt som muligt, siger Michael Nielsen fra Dansk Persontransport.

Det er Vejdirektoratet, der skal stå for selve byggeriet af fjernbusterminalen. Selve anlægsarbejdet ventes at kunne begynde i midten af 2021 og vare ca. halvandet år, så terminalen vil kunne åbne i slutningen af 2022.

- Nu skal byggeriet bare i gang så hurtigt som muligt, for vi har virkelig brug for ordnede forhold for den kollektive fjernbustrafik, siger Michael Nielsen.

Fjernbusterminalen skal på et hverdagsdøgn kunne servicere ca. 195 busser, som kører til og fra København (hvilket svarer til det estimerede behov i 2030).Der skal anlægges 15 busholdepladser, hvoraf 12 er til 15-meter busser og tre er til 18-meter busser. Hertil etableres taxaholdepladser, Kys & Kør-zone, hvor det er tilladt at standse bilen i kort tid for at sætte passagerer af. Derudover etableres op til 200 cykelparkeringspladser, elevator til Dybbølsbro, samt handicapparkeringspladser.